CELEX: 62018TN0505
Language: el
Date: 2018-08-24 00:00:00
Title: Υπόθεση T-505/18: Προσφυγή της 24ης Αυγούστου 2018 — Ουγγαρία κατά Επιτροπής

5.11.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 399/39
            
         
      Προσφυγή της 24ης Αυγούστου 2018 — Ουγγαρία κατά Επιτροπής
      (Υπόθεση T-505/18)
      (2018/C 399/53)
      Γλώσσα διαδικασίας: η ουγγρική
      
         Διάδικοι
      
      
         Προσφεύγουσα: Ουγγαρία (εκπρόσωποι: M.Z. Fehér, M.M. Tátrai και A. Pokoraczki)
      
         Καθής: Ευρωπαϊκή Επιτροπή
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει την εκτελεστική απόφαση (ΕΕ) 2018/873 της Επιτροπής, της 13ης Ιουνίου 2018, για τον αποκλεισμό από τη χρηματοδότηση της Ευρωπαϊκής Ένωσης ορισμένων δαπανών που πραγματοποιήθηκαν από τα κράτη μέλη στο πλαίσιο του Ευρωπαϊκού Γεωργικού Ταμείου Εγγυήσεων (ΕΓΤΕ) και του Ευρωπαϊκού Γεωργικού Ταμείου Αγροτικής Ανάπτυξης (ΕΓΤΑΑ), κατά το μέρος που αφορά την Ουγγαρία με το οποίο αποκλείονται από τη χρηματοδότηση της Ένωσης οι ενισχύσεις που χορηγούνται σε ομάδες παραγωγών που έχουν πιστοποιημένη αναγνώριση,
               
            
                  —
               
               
                  να καταδικάσει την Επιτροπή στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής της, η προσφεύγουσα προβάλλει δύο λόγους ακυρώσεως.
      
                  1.
               
               
                  Πρώτος λόγος, στηριζόμενος στον ισχυρισμό ότι ο επίμαχος αποκλεισμός στον οποίον αναφέρεται η προσβαλλόμενη Απόφαση είναι παράνομος, καθόσον η ενίσχυση προς τις ομάδες των θιγομένων παραγωγών είναι σύμφωνη με το δίκαιο της Ένωσης.
                  Η προσφεύγουσα επικαλείται τη φύση της αναγνωρίσεως των ομάδων παραγωγών. Κατά την ίδια, η Επιτροπή δεν έλαβε υπόψη, κατά τη λήψη της αποφάσεως περί επιστροφής της εθνικής οικονομικής ενισχύσεως που είχε χορηγηθεί στις ομάδες παραγωγών, ότι οι αναγνωρισμένες ομάδες παραγωγών πληρούν τις προϋποθέσεις του κανονισμού (ΕΚ) 1698/2005.
               
            
                  2.
               
               
                  Δεύτερος λόγος, στηριζόμενος στον ισχυρισμό ότι ο επίμαχος αποκλεισμός στον οποίον αναφέρεται η προσβαλλόμενη απόφαση είναι παράνομος, δεδομένου ότι, σύμφωνα με τις αρχές της καλόπιστης συνεργασίας, της αναλογικότητας, της ασφάλειας δικαίου και της προστασίας της δικαιολογημένης εμπιστοσύνης, ο αποκλεισμός θα έπρεπε να έχει περιοριστεί ή παραλειφθεί.
                  Κατά την προσφεύγουσα, ο επίμαχος αποκλεισμός είναι παράνομος, δεδομένου ότι, σύμφωνα με τις αρχές της καλόπιστης συνεργασίας, της αναλογικότητας, της ασφάλειας δικαίου και της προστασίας της δικαιολογημένης εμπιστοσύνης, θα έπρεπε να έχει περιοριστεί ή παραλειφθεί, λαμβανομένου υπόψη ότι οι εφαρμοστέοι κανόνες του δικαίου της Ένωσης για την εκτίμηση της επίμαχης εθνικής ρυθμίσεως και πρακτικής δεν είναι απολύτως σαφείς και επιδέχονται την ερμηνεία που υποστηρίζει η Ουγγαρία, καθώς και ότι η Επιτροπή γνώριζε ήδη την εν λόγω ρύθμιση και πρακτική εκ των προτέρων και δεν προέβαλε συναφώς καμιά αντίρρηση.